Duntes iela 22, K-5, Rīga, LV-1005, tālr. 67501590, fakss 67501591, e-pasts pasts@spkc.gov.lv

Rīgā

|  |  |
| --- | --- |
| Datums skatāms laika zīmogā. Nr. 1-8.2/2025/1769 | Ārstu profesionālajām asociācijāmZināšanai: Nacionālajam veselības dienestame-adrese |

***Par vakcināciju pret Covid-19***

Slimību profilakses un kontroles centrs (turpmāk – Centrs), novērojot Covid-19 infekcijas izplatības pieaugumu Latvijā un citās valstīs, aicina ārstniecības iestādes aktīvi uzsākt sezonālo vakcināciju pret Covid-19 infekciju, negaidot gripas vakcinācijas sezonas uzsākšanu. Latvijā jau ir pieejamas pielāgotas Covid-19 vakcīnas pašlaik cirkulējošajiem SARS-CoV-2 vīrusa apakšvariantiem un tādējādi nodrošina labāku aizsardzību šajā sezonā.

Centra epidemioloģiskās uzraudzības dati liecina, ka pozitīvo testu īpatsvars uz Covid-19 infekciju pēdējās nedeļās ir ievērojami palielinājies (no 5,8% 31. gada nedēļā līdz 17,3% iepriekšējā, 35. nedēļā). Savukārt stacionēto Covid-19 pacientu skaits ir pieaudzis no 14 cilvēkiem 31. nedēļā līdz 48 pacientiem 35. nedēļā (skat. grafiku); lielākoties tie ir cilvēki vecumā virs 60 gadiem. Aizvadīto četru nedēļu laikā ziņots par trijiem nāves gadījumiem pacientiem ar Covid-19 infekciju. Līdzīga Covid-19 izplatības pieauguma tendence novērota arī 2024. gada vasarā. Toreiz maksimālā Covid-19 infekcijas izplatība tika sasniegta 34. nedēļā (augusta ceturtā nedēļa), kad Covid-19 pozitīvo testu īpatsvars sasniedza 23,6%, pēc tam izplatība pakāpeniski samazinājusies un citi saslimstības pieaugumi līdz šim nebija novēroti.



Vakcinācija pret Covid-19 infekciju  pēc Imunizācijas valsts padomes  ieteikumiem ir rekomendēta sekojošām augsta riska grupām (visiem augsta riska grupas pacientiem viena deva vakcīnas pret Covid-19 neatkarīgi no iepriekšējās Covid-19 vakcinācijas statusa ar 12 mēnešu intervālu)1:

* personām, kas vecākas par 65 gadiem;
* vidējas vai augstas imūnsupresijas pacientiem, t.sk. pusaudžiem un bērniem no 6 mēnešu vecuma;
* grūtniecēm.

Papildu informācija vakcinācijai pret Covid-19:

* balstvakcinācija veicama, ja pagājuši 12 mēneši pēc pēdējās saņemtās Covid-19 vakcīnas devas;
* personām vecumā no 75 gadiem un personām ar trauslu veselības stāvokli un multiplām blakussaslimšanām minimālais intervāls kopš pēdējās vakcīnas pret Covid-19 var būt arī 6 mēneši;
* grūtniecēm balstvakcinācija ir droša visos grūtniecības trimestros, un tā ir ieteicama vismaz vienu reizi katrā grūtniecības laikā (minimālais intervāls kopš pēdējās Covid-19 vakcīnas devas ir vismaz 6 mēneši);
* vakcinācija veicama ne agrāk kā 3 mēnešus pēc pārslimošanas ar Covid-19 (minimālais ieteicamais intervāls 4-6 mēneši).

Iesakām rekomendēt klientiem vakcināciju pret Covid-19 arī pirms plānveida stacionēšanās.

Pasūtīšanai pieejamas jaunās sezonas Covid-19 vakcīnas, kuras ir pielāgotas šīs sezonas cirkulējošajiem Covid-19 vīrusa paveidiem. Pieejamas ir *Comirnaty LP.8.1* trīs vecuma grupām (bērniem no 6 mēnešiem līdz 4 gaidem, bērniem no 5-11 gadiem un vecumā no 12 gadiem). Covid-19 vakcīnu pasūtīšana notiek pēc grafika – katru otro nedēļu. Centra tīmekļa vietnē ir ievietota informācija ar pasūtijumu grafiku: <https://www.spkc.gov.lv/lv/vakcinu-pret-covid-19-pasutisana>.

Eiropas Slimību profilakses un kontroles centrs uzsver, ka vakcinācija joprojām ir visefektīvākais līdzeklis, lai novērstu Covid-19 infekcijas klīnisko progresēšanu līdz smagai slimībai. Savukārt Centra epidemioloģiskās uzraudzības un vakcinācijas datu analīzes rezultāti liecina, ka cilvēki vecumā no 65 gadiem, kuri aizvadītajā rudens-pavasara (2024.–2025. gada) sezonā vakcinējušies pret Covid-19, 2,3 reizes retāk nokļuva slimnīcā Covid-19 dēļ un 3,1 reizi retāk miruši no Covid-19 infekcijas salīdzinājumā ar attiecīga vecuma cilvēkiem, kuri nav vakcinējušies pret Covid-19.

Centra vakcinācijas monitoringa dati liecina, ka iepriekšējā vakcinācijas sezonā (no 2024. gada 1. augusta līdz 2025. gada 25. martam pret Covid-19 vakcinējušies 22 217 cilvēki, tostarp 15 059 personas vecumā no 60 gadiem (2,8% iedzīvotāju attiecīgajā vecuma grupā). Savukārt šajā periodā ES/EEZ valstīs vakcināciju pret Covid-19 infekciju saņēma aptuveni 13,6 miljoni cilvēku vecumā no 60 gadiem. Covid-19 vakcinācijas aptveres mediānais rādītājs iedzīvotāju vidū vecumā no 60 gadiem bija 8,7%, tomēr starp valstīm bija lielas atšķirības. Vakcinācijas aptvere pārsniedza 50% vienā valstī (Zviedrijā  – 52,8%) no 20 ECDC ziņojumā iekļautajām valstīm2.

Par vakcināciju pret gripu 2025./2026. gada sezonai Centrs informēs atsevišķi.

Lūdzam izpaltīt informāciju asociāciju biedriem.

Direktors Dzintars Mozgis

Linda Krauze 67387670

linda.krauze@spkc.gov.lv